Hægt er að ganga upp á Eyrarfjall í Framsveit við Grundarfjörð á nokkrum stöðum . Algengasta leiðin er að fara upp fyrir ofan Hallbjarnareyri . Þar er tvær götur í fjallinu , þar sem farið er upp á Kórkletta , Sneiðingsgata og Skarðsgata . Þegar upp er komið er farið út fjallið og að skarði sem kallast Strákaskarð . Sú ganga tekur um einn og hálfan tíma ef rólega er gengið . Þar er hlaupið niður fjallið og er skemmsti tími 49 sekúndur , en oftast er miðað við 3 mínútur en það setur engin met í fyrstu tilraun . Ganga á Eyrarfjall hentar fjölskyldum og börnum allt niður til 4 - 5 ára aldurs . Nítján manna hópur gekk á Eyrarfjall á miðvikudag í liðinni viku . Framan af degi var veðrið ekki ákjósanlegt til göngu á fjallið en veðurguðirnir sáu að sér og buðu göngugörpum upp á þurra fjallgöngu um kvöldið . Hvasst var á köflum , eða 27 metrar á sekúndu en ekkert setti göngugarpana 19 út af laginu en þeir höfðu komið að mislangan veg til þess að njóta útivistar saman . Göngustjóri var Sigríður Herdís Pálsdóttir leikskólastjóri á Sólvöllum í Grundarfirði . Hún hefur í allmörg ár gengið á Eyrarfjall að kveldi 14. júní en það er afmælisdagur hennar , þennan dag varð Sigríður Herdís fertug og hélt upp hún því upp á afmælið á toppi Eyrarfjalls . HSH hvetur félagsmenn sem og aðra landsmenn til að skoða þessa náttúruperlu og skrifa sig í gestabók sem staðsett er í póstkassa á Eyrarfjalli .